Úradný vestník L 228 , 15/08/1998 S. 0035 - 0036



Rozhodnutie Komisie z 29. júla 1998, ktorým sa v zásade uznáva úplnosť dokumentácie predloženej na podrobné preskúmanie kvôli možnému zaradeniu BAS 620H (tepraloxydim), S-metolachlóru a SZX 0722 (iprovalikarb) do prílohy I k smernici Rady 91/414/EHS o uvádzaní prípravkov na ochranu rastlín na trh (oznámené pod číslom dokumentu C(1998) 2368) (Text s významom pre EHP) (98/512/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 98/47/ES [2], najmä na jej článok 6 ods. 3, keďže smernica 91/414/EHS (ďalej len "smernica") ustanovila vypracovanie zoznamu spoločenstva obsahujúceho účinné látky, ktoré je povolené používať v prípravkoch na ochranu rastlín; keďže žiadatelia predložili orgánom členských štátov dokumentáciu pre tri účinné látky s cieľom dosiahnuť zaradenie týchto účinných látok do prílohy I k smernici; keďže dokumentáciu pre účinnú látku BAS 620H (tepraloxydim) predložila spoločnosť BASF AG španielskym orgánom 11. septembra 1997; keďže dokumentáciu pre účinnú látku S-metolachlór predložila spoločnosť SA Novartis Agro NV belgickým orgánom 1. augusta 1997; keďže dokumentáciu pre účinnú látku SZX 0722 (iprovalikarb) predložila spoločnosť Bayer AG írskym orgánom 30. marca 1998; keďže uvedené autority informovali Komisiu o výsledkoch úvodného preskúmania úplnosti dokumentácie z hľadiska požiadaviek na údaje a informácie stanovené v prílohe II a pre aspoň jeden prípravok na ochranu rastlín obsahujúci príslušnú účinnú látku v prílohe III k smernici; keďže žiadateľ následne v súlade s článkom 6 ods. 2 predložil dokumentáciu Komisii a ostatným členským štátom; keďže dokumentácia pre BAS 620H (tepraloxydim), S-metolachlór a SZX 0722 (iprovalikarb) bola 21. apríla 1998 predložená Stálemu výboru pre zdravie rastlín; keďže článok 6 ods. 3 smernice vyžaduje vydanie potvrdenia na úrovni spoločenstva o tom, že všetku dokumentáciu je možné považovať za v zásade spĺňajúcu požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici; keďže toto potvrdenie je potrebné na to, aby bolo možné vykonať podrobné preskúmanie dokumentácie a takisto na to, aby členské štáty mohli vydať dočasné registrácie pre prípravky na ochranu rastlín, ktoré obsahujú príslušnú účinnú látku, pričom musia byť splnené podmienky stanovené v článku 8 ods. 1 smernice a najmä podmienka o vykonaní podrobného vyhodnotenia účinných látok a prípravkov na ochranu rastlín vzhľadom na požiadavky stanovené v smernici; keďže týmto rozhodnutím sa nevylučuje možnosť žiadať od žiadateľa ďalšie údaje alebo informácie, keby sa počas podrobného preskúmania ukázalo, že pre prijatie rozhodnutia sú potrebné takéto údaje alebo informácie; keďže členské štáty a Komisia súhlasia s tým, že podrobné preskúmanie dokumentácie pre BAS 620H (tepraloxydim) vykoná Španielsko, podrobné preskúmanie dokumentácie pre S-metolachlór vykoná Belgicko a že Írsko vykoná podrobné preskúmanie dokumentácie pre SZX 0722 (iprovalikarb); keďže Španielsko, Belgicko a Írsko podá Komisii čo najskôr, ale najneskôr do jedného roka, správu o záveroch svojho preskúmania, v ktorej budú uvedené všetky odporúčania na zaradenie alebo nezaradenie a všetky s tým súvisiace podmienky; keďže po doručení tejto správy bude pokračovať podrobné preskúmanie s odbornými stanoviskami všetkých členských štátov v rámci Stáleho výboru pre zdravie rastlín; keďže opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Nasledujúca dokumentácia v zásade spĺňa požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici pri zohľadnení navrhovaných spôsobov používania: 1. Dokumentácia, ktorú Komisii a členským štátom predložila spoločnosť BASF AG s cieľom zaradenia účinnej látky BAS 620H (tepraloxydim) do prílohy I k smernici 91/414/EHS a ktorá bola 21. apríla 1998 predložená Stálemu výboru pre zdravie rastlín. 2. Dokumentácia, ktorú Komisii a členským štátom predložila spoločnosť SA Novartis Agro NV s cieľom zaradenia účinnej látky S-metolachlóru do prílohy I k smernici 91/414/EHS a ktorá bola 21. apríla 1998 predložená Stálemu výboru pre zdravie rastlín. 3. Dokumentácia, ktorú Komisii a členským štátom predložila spoločnosť Bayer AG s cieľom zaradenia účinnej látky SZX 0722 (iprovalikarb) do prílohy I k smernici 91/414/EHS a ktorá bola 21. apríla 1998 predložená Stálemu výboru pre zdravie rastlín. Článok 2 Toto rozhodnutie je adresované členským štátom. V Bruseli 29. júla 1998 Za Komisiu Franz Fischler člen Komisie [1] Ú. v. ES L 230, 19.8.1991, s. 1. [2] Ú. v. ES L 191, 7.7.1998, s. 50. --------------------------------------------------